Diari Oficial de la Generalitat Valenciana


Sumari del DOGV 8615, del 19-08-2019 (2019/8178)

RESOLUCIÓ de 29 de juliol de 2019, de la directora general de Modernització i Relacions amb l'Administració de Justícia, per la qual s'inscriu la modificació dels Estatuts de l'Il·lustre Col·legi Oficial de Metges de la Província de Castelló en el Registre de Col·legis Professionals i de Consells Valencians Professionals de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8615

Data del DOGV
:   19-08-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/8178


Data del document
:   29-07-2019

Organisme emissor
:   Conselleria de Justícia, Interior i Administració Pública

Tipus de document
:   Resolució

Correcció d'errades

 Descriptors 

:   * Conselleria de Justícia, Interior i Administració Pública

RESOLUCIÓ de 29 de juliol de 2019, de la directora general de Modernització i Relacions amb l'Administració de Justícia, per la qual s'inscriu la modificació dels Estatuts de l'Il·lustre Col·legi Oficial de Metges de la Província de Castelló en el Registre de Col·legis Professionals i de Consells Valencians Professionals de la Comunitat Valenciana. [2019/8178]  
  
Fets  
Primer. Que el president de l'esmentat col·legi, en el seu nom i representació, es va sol·licitar, amb data 21 de gener de 2019, la inscripció de la modificació parcial dels Estatuts de l'Il·lustre Col·legi Oficial de Metges de la Província de Castelló en el Registre de Col·legis professionals i de Consells Valencians de Col·legis Professionals de la Comunitat Valenciana, en compliment del que es preveu en l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon. El Col·legi Oficial de Metges de Castelló consta inscrit amb el número 38 de la Secció Primera del Registre de Col·legis Professionals i de Consells Valencians Professionals de la Comunitat Valenciana, de conformitat amb la Resolució de la Direcció General d'Interior de data 10 de desembre de 1987.  
Tercer. Per la Resolució de 26 de juny de 2013, del director general de Justícia de la Conselleria de Governació i Justícia, es resol inscriure la modificació dels Estatuts del Col·legi Oficial de Metges de la província de Castelló (DOGV 7083, 06.08.2013).   
Quart. Examinada la sol·licitud i els esmentats etatuts, es va requerir en data 13 de març de 2019 perquè es procedira a l'adequació del règim sancionador dels esmentats estatuts.  
Cinqué. Mitjançant un escrit de data 2 d'abril de 2019, l'esmentat col·legi va esmenar el requeriment d'aquesta direcció general mitjançant un certificat de la secretària en el qual consta la modificació dels aspectes requerits.  
Sisé. Finalment, la present modificació parcial dels Estatuts de l'Il·lustre Col·legi Oficial de Metges de la Província de Castelló té la seua raó de ser, tal com acredita el certificat de la secretària del Col·legi, de data 21 de gener de 2019, en la modificació dels articles 6 lletra d, 15, 17, 18, 19, 21, 22, 23, 24, 25, 26, 28, 43, règim sancionador i disposició addicional segona d'aquests, aprovada en junta general extraordinària celebrada el dia 28 de novembre de 2018. Queden redactats aquests articles amb el següent tenor:  
  
«Article 6. Funcions i competències de l'Il·lustre Col·legi Oficial de Metges de Castelló  
Per al compliment de les seues finalitats essencials, són funcions i competències pròpies de l'Il·lustre Col·legi Oficial de Metges de Castelló:  
d) Intervindre en els procediments d'arbitratge, en aquells conflictes que per motius professionals se susciten entre col·legiats o en els quals el Col·legi siga designat per a administrar l'arbitratge, conforme amb el que es disposa en la Llei 60/2003, de 23 de desembre, d'arbitratge. Tindre, a més, com a fi l'impuls de la mediació conforme a l'article 5 de la Llei 5/2012, de 6 de juliol, de mediació civil i mercantil.  
  
Article 15. Garanties del procés electoral   
 El Ple de la Junta Directiva del Col·legi Oficial de Metges de la Província de Castelló convocarà eleccions a tots els càrrecs de la Junta Directiva del Col·legi Oficial de Metges de la Província de Castelló amb una antelació mínima de 50 dies naturals al final del seu mandat de quatre anys.  
Haurà de comunicar-ho a tots i cadascun dels col·legiats mitjançant circular que, per a tal fi, els serà remesa i fer-ho públic a través dels mitjans de comunicació i difusió del Col·legi, i incloure en la comunicació els càrrecs que són objecte de les eleccions, el calendari electoral i les normes electorals. En el calendari electoral hauran de figurar necessàriament el lloc, dia, hora i mesa o meses de les votacions  
  
Aprovada la convocatòria, i com a garantia d'independència del procés electoral, la junta directiva s'inhibirà del control i vigilància d'aquestes. Aquesta funció correspon a la Junta Electoral que serà triada i constituïda d'acord amb el que es disposa en l'article següent.  
  
Article 17. Funcions de la Junta Electoral  
1. La Junta Electoral presidirà les eleccions col·legials i vetlarà pel manteniment d'un procés electoral net, democràtic, basat en els principis d'igualtat de tracte, correcció i decòrum, així com pel compliment de les normes electorals vigents a cada moment.  
2. És responsabilitat de la junta directiva dotar la Junta Electoral dels mitjans adequats per a dur a terme el procés electoral. Igualment haurà de posar a la disposició de la Junta Electoral, quan aquesta així ho requerisca per al correcte compliment de les seues funcions, els assessors jurídics del Col·legi.  
3. Són funcions de la Junta Electoral:  
a) Dirigir i supervisar el procés electoral, amb respecte a les normes electorals estatutàries i al Codi d'Ètica i Deontologia Mèdica, sobretot, quan concerneix el respecte personal entre els candidats.  
b) Comprovar la correcció formal de les candidatures presentades al procés electoral, així com vetlar per la inexistència de cap causa d'inelegibilitat dels seus components.  
c) Proclamar les candidatures presentades i rebutjar aquelles candidatures o candidats que no reunisquen els requisits exigibles per les normes vigents.  
d) Aprovar els models normalitzats de paperetes de vots i sobres.  
  
e) Vetlar pel correcte funcionament del sistema de vot telemàtic, si n'hi haguera, i del vot per correu; en aquest cas podrà dictar instruccions per a facilitar aquest procediment a qui ho desitge, amb les degudes garanties i amb respecte a les normes vigents.  
f) Corregir, amb caràcter immediat, qualsevol infracció o defecte de funcionament que puga produir-se durant el procés electoral, amb respecte escrupolós a les normes vigents.  
g) Dictar instruccions en el desenvolupament de les normes electorals vigents per a cobrir les possibles llacunes existents en el procés electoral.  
h) Fixar l'horari d'obertura i tancament de les meses electorals. La determinació del nombre i la ubicació de les meses electorals és competència exclusiva de la junta directiva.  
i) Vigilar el correcte funcionament de les meses electorals, el desenvolupament de la votació i l'escrutini dels vots emesos directament i per correu.  
j) Proclamar els resultats electorals produïts i els càrrecs electes en finalitzar la votació.  
k) Resoldre qualsevol queixa o reclamació que es presente durant el procés electoral, tant contra el desenvolupament com contra la reclamació de candidatures, resultats, càrrecs electes, etc.; les queixes o reclamacions les haurà de resoldre en el termini màxim de tres dies des que hagen sigut interposades, excepte els supòsits extraordinaris degudament justificats.  
  
Article 18. Convocatòria, candidatures i reclamacions   
1. Dins dels quinze dies naturals següents a la convocatòria de les eleccions per la junta directiva, els col·legiats que així ho desitgen podran presentar la seua candidatura sempre que complisquen els requisits d'elegibilitat estatutàriament previstos.  
Seran nul·les les presentades fora de termini i les que no estiguen en la forma i amb la documentació requerida.  
2. Les candidatures es presentaran a la Junta Electoral en la forma següent:  
Per a càrrecs que integren la Comissió Permanent:  
a) En llista tancada, incloent-hi els candidats a tots els càrrecs que la integren i especificat el nom del candidat, número de col·legiat i el càrrec per al qual es presenta.  
b) Inclouran un màxim de deu suplents amb expressió d'ordre de col·locació.  
c) Es designarà un representant de la candidatura, amb un domicili per a notificacions, número de telèfon i correu electrònic. En cas de no ser designat expressament, s'entendrà designat el candidat a president.  
d) Podrà incloure el logotip i títol o nom de la candidatura.  
Per a vocalies, a excepció de les vocalies d'atenció primària urbana i metges d'hospitals:  
a) Es podrà presentar candidatura individual al càrrec.  
d) Es designarà amb un domicili per a notificacions, número de telèfon i correu electrònic.  
En tot cas, s'adjuntarà un escrit individual de cadascun dels candidats en el qual es manifeste la voluntat de presentar-se a les eleccions i no estar incurs en causa d'inhabilitació, inelegibilitat i incompatibilitat per al càrrec al qual es presenta.  
 3. Finalitzat el termini de presentació de candidatures, la Junta Electoral disposarà de dos dies per a la comprovació dels requisits d'elegibilitat de tots i cadascun dels candidats, així com per a la correcció formal de les candidatures presentades.  
Si la Junta Electoral apreciara la concurrència d'alguna causa d'inelegibilitat o qualsevol altre defecte en les candidatures, ho comunicarà al representant de la candidatura o candidatures afectades i els concedirà un termini de cinc dies naturals per a esmenar-lo.  
4. Finalitzat el termini d'esmena, la Junta Electoral, una vegada comprovats els requisits d'elegibilitat de tots i cadascun dels candidats així com la correcció formal de les candidatures presentades, proclamarà en els dos dies naturals següents, aquelles candidatures que, sent admeses, concorreran a les eleccions. Aquesta proclamació es publicarà en els mitjans de difusió del Col·legi, i es comunicarà expressament al representant de cadascuna de les candidatures i a tots els col·legiats del cens.  
5. Una vegada presentades, les candidatures no podran modificar-se a excepció que la modificació es produïsca com a conseqüència del tràmit d'esmena del punt 3 anterior, de l'exclusió de l'article 22.4, de la defunció o renúncia del titular, o quan concórrega justa causa segons el parer de la Junta Electoral.  
En aquests casos, les baixes seran cobertes pels candidats suplents per ordre de col·locació i sempre que reunisquen els requisits establits per al càrrec a cobrir. Si la baixa és del president o del secretari, seran cobertes pel vicepresident 1r i pel sotssecretari, respectivament, passant el vicepresident segon a vicepresident primer.  
6. Les queixes o reclamacions que s'interposen en el procés electoral o contra el resultat davant la Junta electoral, seran admeses a un sol efecte i no suspendran la votació, proclamació i presa de possessió dels triats.  
7. Contra els acords de la Junta Electoral que resolguen les anteriors queixes o reclamacions, és possible presentar un recurs d'alçada davant el Consell Valencià de Col·legis de Metges, l'acord del qual posarà fi a la via administrativa.  
8. Si només haguera sigut proclamada una sola llista de candidats o, per al cas de vocalies, només s'hi presentara un sol candidat, s'estendrà acta de tal circumstància i de la innecessarietat de les eleccions, i es donarà de l'acta a la Junta Directiva perquè en prenga coneixement. La Junta Electoral proclamarà els candidats que hagen resultat electes i el secretari de la Junta Electoral expedirà els corresponents nomenaments amb el vistiplau del president, i es fixarà la presa de possessió i es realitzaran les comunicacions del resultat segons s'estableix en els Estatuts.  
  
  
Article 19. Subjectes actius i passius del procés electoral   
- Condicions per a poder votar:   
a) Seran electors tots els metges, persones físiques, col·legiats fins quinze dies abans de l'acord de convocatòria electoral i que, a més, estiguen al corrent de les seues obligacions amb el Col·legi i que no estiguen incursos en prohibició o incapacitat legal o estatutària.  
b) Són electors de les vocalies tots els metges que, a més de complir tots els requisits del punt anterior, pertanguen a la vocalia corresponent, exceptuant l'elecció de vocals d'atenció primària urbana i metges d'hospitals, que seran votats per tots els electors que complisquen el punt anterior juntament amb els altres càrrecs integrants de la Comissió Permanent.  
- Condicions per a poder ser elegibles:  
Per a concórrer a les eleccions a càrrecs de la junta directiva, que correspondran únicament a persones físiques col·legiades, serà necessari complir els requisits següents:  
1. En general, per a tots els càrrecs:  
a) Ser espanyol o tindre la nacionalitat d'algun dels estats membres de la Unió Europea; trobar-se en situació d'exercici actiu de la professió (excepte per a la vocalia de metges jubilats); estar al corrent de les seues obligacions amb el Col·legi i no estar incurs en cap cas d'inhabilitació, prohibició o incapacitat legal o estatutària.  
b) Estar col·legiat en el Col·legi Oficial de Metges de la Província de Castelló amb un mínim d'un any d'antiguitat, excepte per a la de metges en formació, que bastarà amb sis mesos d'antiguitat.  
c) No ocupar cap càrrec del Govern de l'Administració pública central, Autonòmica o municipal amb caràcter executiu; ni ostentar un càrrec de representació o de caràcter executiu en entitats de previsió social que donen cobertura al col·lectiu mèdic en l'àmbit local, autonòmic o estatal, o ser designat per a un càrrec representatiu o directiu en organitzacions sindicals del col·lectiu mèdic en l'àmbit local, autonòmic o estatal o pertànyer com a directiu a una societat mèdica d'assistència col·lectiva o companyia o mútua d'assegurances mèdiques.  
  
d) No estar condemnat per sentència ferma que porte aparellada la inhabilitació per a càrrecs públics.  
e) No pesar sobre el col·legiat una sanció disciplinària ferma per infracció greu o molt greu, no rehabilitada.  
2. Específicament per als representants mèdics de les vocalies:  
Tots els requisits anteriors i, a més, formar part de la vocalia corresponent o justificar documentalment el dret a estar-lo.  
3. Específicament per al càrrec de president:  
Tots els requisits exigits en el punt 1 anterior i, a més, estar col·legiat en l'il·lustre Col·legi Oficial de Metges de la Província de Castelló amb una antiguitat mínima de huit anys.  
Cap candidat podrà presentar la candidatura a més d'un càrrec.  
  
Article 21. Cens electoral  
La Secretaria General del Col·legi Oficial de Metges de la Província de Castelló, en el termini de, almenys, quaranta-cinc dies d'antelació a la data prevista per a les votacions, haurà de confeccionar la llista provisional de col·legiats amb dret a vot, especificant nom i cognoms, número de col·legiat i la secció en la qual estiguen inclosos. La llista de votants romandrà exposada durant vint dies naturals següents a l'acord de convocatòria en la seu col·legial i en la pàgina web del Col·legi, perquè els interessats sol·liciten les modificacions corresponents i la seua inclusió en cas de no figurar en aquestes. Transcorregut el termini de vint dies, la llista passarà a ser definitiva i quedarà en custòdia de la Junta Electoral.  
Cada candidatura tindrà dret a una còpia del cens electoral definitiu ,que li serà facilitada per la Junta Electoral.  
   
Article 22. Campanya electoral   
1. El Col·legi Oficial de Metges de Castelló, sota el principi d'igualtat d'oportunitats, per a l'any electoral pressupostarà una quantitat, d'acord amb les seues possibilitats, que permeta a cada candidatura proclamada l'enviament de dues circulars en què expose el seu programa electoral dins d'aquestes limitacions materials i econòmiques de l'entitat. Les circulars de totes les candidatures es publicaran en la pàgina web del Col·legi.   
Fora d'aquests límits, queda prohibida la utilització de l'anagrama del Col·legi i, en general, qualsevol tipus de missatge que puga confondre el lector.  
2. Els candidats s'abstindran de realitzar actes propis de campanya electoral abans de ser proclamats com a tals.  
3. Queda prohibida tota activitat electoral que implique descrèdit o falta de respecte personal als altres candidats o siga contrària als principis continguts en el codi deontològic, d'obligada observança en tot el territori nacional.  
4. La infracció d'alguna d'aquestes prohibicions portarà aparellada l'exclusió com a candidat per acord de la Junta Electoral, que podrà, abans d'aplicar aquesta decisió, consultar amb els assessors jurídics del Col·legi i/o amb la Comissió Deontològica.   
  
Article 23. De la mesa electoral   
1. Si no hi haguera la possibilitat de vot per via telemàtica, la Junta Directiva establirà diverses meses electorals que radicaran, com a mínim, en la seu del Col·legi Oficial de Metges de la Província de Castelló, a l'Hospital General Universitari de Castelló, en el Consorci Hospitalari Provincial de Castelló, a l'Hospital La Plana de Vila-real i a l'Hospital Comarcal de Vinaròs, i, quan així ho acorde la junta directiva, podrà ampliar-se a una o diverses meses electorals en seus diferents; en l'acord de la Junta s'haurà de determinar per a aquest cas el lloc exacte d'emplaçament de la mesa o meses electorals. En el mateix acord, la junta directiva podrà aprovar diferents horaris d'obertura i/o tancament de les diferents taules, de manera que garantisca la presència del president de la Junta Electoral, o la persona de la Junta Electoral en qui delegue, en cadascuna d'elles.  
Si s'haguera acordat la votació per via telemàtica, la junta directiva establirà el nombre i la ubicació de les meses sense atindre's a l'estipulat en el punt anterior.  
2. La Junta Electoral, després de la proclamació de les candidatures i en la mateixa sessió, procedirà al nomenament dels components de la mesa o meses electorals, que seran triats a l'atzar d'entre els votants que figuren en el cens electoral.  
3. Cada mesa electoral estarà integrada per tres col·legiats, amb els seus respectius suplents: un exercirà com a president i els altres dos com a vocals. El nomenament serà d'obligada acceptació, llevat que el triat no puga exercir com a membre de l'esmentada mesa segons s'estableix en el punt 4 següent, i en aquest cas podrà renunciar-hi sense al·legacions.  
4. No podran exercir com a components de la mesa electoral:  
a) Els components de la junta directiva eixint o en funcions, o de la junta gestora si n'hi haguera. Tampoc podran ser membres els qui pertanguen a algun òrgan o comissió creada o dependent de la junta directiva.  
b) Els que estigueren incursos en prohibició o incapacitat legal o estatutària.  
c) Els que concórreguen com a candidats a les eleccions.  
d) Per malaltia greu.  
5. Qualsevol candidatura podrà nomenar un interventor, degudament acreditat, davant la mesa o meses electorals fins a l'hora de començament de les votacions.  
  
Article 24. Votació  
No podran interrompre's les eleccions, sota cap pretext, una vegada iniciada la votació.  
A l'efecte de poder emetre el vot, el Col·legi, sota la supervisió de la Junta Electoral, confeccionarà els sobres i les paperetes dels càrrecs que calga elegir.  
La votació només podrà efectuar-se personalment, per correu i, si així s'acordara, per via telemàtica, d'acord amb el que es disposa en aquest article. Queda prohibit el vot delegat.  
El vot personal anul·larà el vot per correu i/o telemàtic.  
Votació personal:  
a) L'elector triarà la papereta de la candidatura que desitge votar i la introduirà al sobre corresponent. Prèvia identificació del col·legiat mitjançant el DNI, carnet de col·legiat o passaport, entregarà el sobre al president de la mesa electoral, qui l'introduirà en la respectiva urna.  
b) El secretari de la mesa puntejarà en la llista oficial tots aquells col·legiats que exercisquen el seu dret o vot personal.  
c) Independentment d'aquest punteig, cada mesa electoral portarà una llista de votants en la qual es farà constar el número d'ordre en la votació, cognoms, nom i número de col·legiat.  
Vot per correu postal:  
Per a facilitar el vot per correu, el Col·legi confeccionarà dos tipus de sobres:  
a) Un sobre xicotet, en l'anvers del qual constarà el text «ELECCIONS A MEMBRES DE LA COMISSIÓ PERMANENT DEL COMCAS» i l'any corresponent al procés electoral, en l'interior del qual s'introduirà la papereta corresponent i que haurà d'anar tancat.  
b) Es confeccionaren tants tipus de sobres xicotets com a seccions o vocalies hagen de votar-se, i figurarà en l'anvers «ELECCIONS A VOCAL D ... DEL COMCAS» i l'any corresponent al procés electoral, en l'interior del qual s'introduirà la papereta corresponent i que haurà d'anar tancat.  
c) Un altre sobre gran en l'anvers del qual constarà la inscripció següent: «Sr. Secretari de la Junta Electoral». Sota aquest text i de manera destacada apareixerà la paraula «ELECCIONS».  
Davall figurarà: «Col·legi Oficial de Metges de la Província de Castelló» i la seua adreça completa.  
  
A la solapa o revers, que haurà de ser emplenada pel votant, figurarà la inscripció:  
Nom i cognoms:  
Col·legiat número:   
Signatura del col·legiat:  
Si l'elector decideix exercir el dret al vot per correu, haurà de sol·licitar-lo mitjançant un model oficial d'instància imprés pel Col·legi Oficial de Metges de Castelló; serà nul·la la utilització de fotocòpies. Aquesta instància signada i amb la còpia del DNI haurà de presentar-se en la seu del Col·legi o ser remesa a la Junta Electoral, fins deu dies naturals abans de la data de la votació.  
Rebuda la instància i després de comprovar que està inclòs en el cens electoral, se li remetrà un certificat que l'habilita per a votar per correu. Aquest certificat anirà signat pel secretari de la Junta Electoral amb el vistiplau del president de la mateixa junta. Juntament amb aquest se li remetran les paperetes i els sobres, xicotet i gran, dels càrrecs a què, segons el cens, els corresponga votar.  
L'elector, una vegada rebuda l'anterior documentació, efectuarà el vot tal com s'especifica en els paràgrafs anteriors, i introduir el sobre o sobres xicotets en el sobre gran i, una vegada emplenat aquest últim, el remetrà al Col·legi Oficial de Metges de la Província de Castelló per correu certificat.  
En llista de col·legiats igual a la prevista per al vot personal i emesa per a aquesta exclusiva fi, el secretari de la Junta Electoral anirà puntejant, dia a dia, els noms dels col·legiats que han emés el vot per correu. Igualment, el secretari de la Junta Electoral custodiarà sota la seua responsabilitat els sobres tancats rebuts i col·locats per ordre alfabètic, juntament amb la llista utilitzada per al punteig.  
S'admetran els sobres que arriben a la seu col·legial fins al moment d'iniciar-se la votació, i el secretari de la Junta Electoral arxivarà sense obrir els que es reben amb posterioritat.  
Vot telemàtic:  
Quan les condicions tècniques i de seguretat estiguen prou desenvolupades per a garantir l'autenticitat del vot emés, l'Il·lustre. Col·legi Oficial de Metges de la Província de Castelló procurarà oferir la possibilitat d'emissió del vot per via telemàtica. Arribat aquest punt, la junta directiva establirà els mitjans, condicions i formes de control per a realitzar-ho, i en donarà compte i informació a tots els col·legiats amb antelació suficient a la data de votació.   
  
Article 25. Constitució de les meses electorals  
1. El dia de les votacions es reunirà la Junta Electoral en la seu del Col·legi Oficial de Metges de la Província Castelló una hora abans de l'obertura de la taula o meses electorals. Remetran al president de la mesa els sobres tancats i lacrats, que contenen les còpies de la llista que s'ha utilitzat per a controlar els vots per correu prèviament a l'inici de la votació, així com els sobres ordenats per ordre alfabètic dels votants per correu, i s'estendrà acta de tot això.  
En les meses electorals fora de la seu del Col·legi Oficial de Metges de la Província Castelló, el President o altres membres de la Junta Electoral per ell delegats, es desplaçaran a les seus on estigueren situades les meses electorals i procediran de la mateixa manera anterior en cadascuna d'elles.  
2. Les meses electorals hauran d'estar constituïdes almenys trenta minuts abans de l'obertura d'urnes i inici de les votacions. En les meses electorals fora de la seu del Col·legi Oficial de Metges de la Província Castelló, i atés que el president o els membres de la Junta Electoral designats a aquest efecte han d'entregar la documentació indicada en el paràgraf primer d'aquest punt i estar presents en la constitució de la mesa electoral, pot acordar-se per la junta directiva del Col·legi, en la sessió d'aprovació de convocatòria d'eleccions, hores diferents per al començament de les votacions. Les votacions començaran a les 9 hores del matí i finalitzaran a les 20 hores, excepte un acord diferent de la junta directiva recollit en l'acord de convocatòria d'eleccions.  
  
3. Les meses electorals quedaran vàlidament constituïdes quan, almenys, hi haja dos dels seus membres. Si solament n'hi haguera un, la Junta Electoral, prèviament avisada, acordarà que actue com a membre de la mesa electoral, o bé algun interventor, si n'hi haguera, o bé el primer col·legiat que acudisca a votar, o bé qualsevol altra opció que, conforme a dret, permeta la vàlida constitució de la mesa i la votació fins a la finalització.  
  
  
Article 26. Finalització de la votació  
1. Immediatament abans de produir-se el tancament de la mesa o meses electorals, podran votar els membres que la componen i els interventors col·legiats, si n'hi haguera.  
2. Seguidament, es procedirà a introduir en les urnes els vots emesos per correu, una vegada comprovada l'autenticitat del votant mitjançant el certificat original signat i la fotocòpia del DNI adjunts, i que no haja votat personalment.  
3. Després del tancament de la mesa electoral, es procedirà al recompte de vots.  
Seran vots nuls tots els recaiguts en persones que no figuren en les candidatures aprovades, les paperetes no oficials i les que tinguen alterada la seua integritat (escriptura, trencament, ratllades,...).  
4. Acabat el recompte, s'estendrà una acta que signaran tots els membres que integren la mesa electoral, així com els interventors, amb les anotacions particulars al fet que pertocara, i la remetrà, en un sobre tancat i signat en el tancament de la solapa, al president de la Junta Electoral, constituïda en la seu del Col·legi Oficial de Metges de la Província Castelló. Juntament amb aquesta acta es remetrà la llista utilitzada per al control dels votants i la relació de votants que s'ha anat confeccionant, així com tots els sobres rebuts i no oberts.  
Una vegada remesa l'esmentada documentació, quedarà dissolta la mesa electoral.  
5. La Junta Electoral, a la vista dels resultats, proclamarà els candidats que hagen resultat electes.  
6. Del desenvolupament de la votació i del resultat de l'escrutini s'estendrà acta, per triplicat, signada per tots els membres de la Junta Electoral, i se n'exposarà una al tauler d'anuncis del Col·legi Oficial de Metges de la Província Castelló, una altra serà remesa a la junta directiva en funcions perquè en prenga coneixement i arxiu i la tercera serà remesa al Consell General de Col·legis Oficials de Metges perquè en prenga coneixement i constància.  
7. El secretari de la Junta Electoral expedirà els corresponents nomenaments als membres de la candidatura que haja obtingut majoria de vots, amb el vistiplau del president de la Junta Electoral.  
8. En cas d'empat, en el mateix acte de proclamació de candidats electes, la Junta Electoral procedirà a fixar una nova votació en el termini mínim de deu dies naturals i màxim de vint dies naturals solament per a les candidatures que hagen empatat. Si es produïra un nou empat, se sotmetrà a sorteig.  
9. En el termini de tres dies a partir d'aquell en què tinguera lloc l'elecció, els elegits prendran possessió dels seus càrrecs davant els membres de la junta directiva eixint o davant la Comissió Gestora. Els qui, sense causa justificada acreditada documentalment, no es presenten a prendre possessió dels seus respectius càrrecs en el termini indicat, s'entendrà que hi renuncien i les seues places quedaran vacants i es cobriran de la forma prevista en els presents estatuts.  
10. La proclamació dels elegits i els càrrecs corresponents serà posada en coneixement de la conselleria competent en matèria de col·legis professionals així com de la conselleria competent en matèria sanitària, del Govern de la Comunitat Valenciana. Així mateix es posarà en coneixement del Consell General de Col·legis Oficials de Metges d'Espanya en el termini màxim de cinc dies des de produir-se la proclamació, i se'ls comunicarà a tots ells la data de presa de possessió dels seus càrrecs.  
  
Article 28. Duració de mandat i causes del cessament   
La duració dels càrrecs de la junta directiva i les causes del seu cessament seran les següents:  
1. Duració de mandat.  
La duració del mandat dels càrrecs directius de la junta directiva del Col·legi Oficial de Metges de la província de Castelló serà de quatre anys.  
El període màxim per a exercir el mateix càrrec en la junta directiva estarà limitat a dos mandats.  
2. Causes de cessament.  
Els membres de la junta directiva cessaran per les causes següents:  
  
a) Incapacitat o mort  
b) Expiració o terme del termini per al qual van ser triats.  
c) Renúncia o dimissió de l'interessat.  
d) Nomenament per a un càrrec del Govern o de l'Administració pública central, Autonòmica, local o institucional, de caràcter executiu; o ser designat per a un càrrec representatiu o directiu en organitzacions sindicals del col·lectiu mèdic d'àmbit local, autonòmic o estatal. Per pertànyer com a directiu a una societat mèdica d'assistència col·lectiva o companyia o mútua d'assegurances mèdiques.  
e) Sanció disciplinària ferma per infracció greu o molt greu, no rehabilitada.  
f) Condemna per sentència ferma, que porte aparellada la inhabilitació per a càrrecs públics.  
g) Pèrdua de les condicions d'elegibilitat previstes en els presents Estatuts.  
h) Per incompliment reiterat dels deures com a membre de la junta directiva i, molt especialment, la reiterada falta d'assistència injustificada.  
i) Per decisió de l'Assemblea General en la qual s'aprove una moció de censura en els termes i procediments establits en els presents estatuts.  
  
j) En el cas de les vocalies, a més de les esmentades, el fet de causar baixa en la vocalia corresponent o per dissolució d'alguna secció col·legial.  
En el cas de cessament d'un càrrec directiu, que no siga el de president, independentment dels motius que l'ocasionen, la junta directiva quedarà facultada per a completar la seua composició, si ho considerara oportú, i no serà designable en cap cas el cessant; en qualsevol cas, el mandat és de caràcter transitori i finalitzarà al final del mandat d'aquesta junta directiva.  
En el supòsit que es produïsquen vacants en més de la meitat dels membres de la junta directiva, hauran de convocar-se noves eleccions extraordinàries amb caràcter immediat ajustant-se als terminis i procés regulats per aquests estatuts.  
Els membres no cessants es constituiran en junta directiva provisional, la missió de la qual no serà una altra que la de convocar eleccions i resoldre únicament els assumptes d'urgent necessitat que puguen sorgir fins a la presa de possessió de la junta directiva electa.  
En el supòsit de dimissió de tota la junta directiva, es nomenarà una comissió gestora formada per cinc membres triats per sorteig públic de els col·legiats ?exclosos els cessants-, que assumirà la convocatòria d'eleccions i les funcions urgents fins a la presa de possessió de la junta directiva electa. Aquest nomenament serà d'obligada acceptació.  
  
En el cas que es produïsca la vacant de la presidència, el vicepresident primer ostentarà la presidència fins a la terminació del mandat. El vicepresident segon, en cas de produir-se vacants de president i vicepresident primer, ostentarà el càrrec de president en funcions, de forma transitòria, i estarà obligat a convocar immediatament eleccions segons els terminis i el procediment regulats en els presents estatuts.  
  
  
Article 43. Vocalies o seccions col·legials   
Les seccions col·legials o vocalies representen i agrupen els col·legiats amb la mateixa modalitat i forma d'exercici professional, que participen d'una problemàtica comuna així com als jubilats i metges col·legiats sense exercici professional.  
En el Col·legi de Metges de Castelló existiran les següent vocalies:  
  
Metges d'Atenció Primària Rural:  
Formen part d'aquesta secció tots els metges que presten serveis professionals en l'àmbit de l'Atenció Primària de la salut, jerarquitzats o no, en municipis de menys de 15.000 habitants.  
- Metges de família, metges generals i de contingent i zona.  
- Metges d'urgència extrahospitalària.  
- Metges pediatres, estomatòlegs i ginecòlegs d'Atenció Primària, si jeràrquicament depenen de la Direcció d'Atenció Primària.  
  
- Metges especialistes de contingent i zona no jerarquitzats.  
Metges d'Atenció Primària urbana:  
Formen part d'aquesta secció tots els metges que presten serveis professionals en l'àmbit de l'Atenció Primària de salut, jerarquitzats o no, en municipis de més de 15.000 habitants.  
- Metges de família, metges generals i de contingent i zona.  
- Metges pediatres, estomatòlegs i ginecòlegs d'Atenció Primària, si jeràrquicament depenen de la Direcció d'Atenció Primària.  
  
- Metges especialistes de contingent i zona no jerarquitzats.  
- Metges d'urgència extrahospitalària.  
Metges d'hospitals:  
Formen part d'aquesta secció tots els metges que presten serveis professionals en el mitjà hospitalari, bé siga públic o privat.  
  
- Metges hospitalaris: públics, privats i militars.  
- Metges de contingent i zona si jeràrquicament depenen de la direcció hospitalària.  
Metges d'exercici privat:  
A) Formen part d'aquesta secció tots els metges que presten serveis professionals en l'àmbit privat, per compte propi, de forma autònoma o com a arrendament de serveis a altres entitats o empreses. A tots se'ls considera metges empresaris per les característiques de la seua activitat i responsabilitats que assumeixen en l'exercici de la seua professió.  
  
 Metges amb consulta privada i assistència lliure en qualsevol forma d'exercici professional.  
 Metges d'entitats d'assegurança lliure de reembossament.  
 Metges de companyies asseguradores, entitats d'assegurança lliure, mutualitats i/o entitats col·laboradores de la Seguretat Social.  
 Metges d'altres entitats o empreses amb contracte lliure o en arrendament de serveis.  
B) Així mateix, formen part d'aquesta secció tots els metges que presten serveis professionals, per compte d'altri, en entitats, institucions, empreses o i que no depenguen directament del sistema públic de prestació de serveis sanitaris.  
- Metges de companyies asseguradores amb contracte d'arrendament de serveis.  
- Metges amb contractes laborals de qualsevol tipus amb terceres empreses o organismes privats o públics.  
- Metges de mútues patronals d'accidents de treball amb contracte laboral.  
- Metges de mútues de prevenció de riscos laborals o empreses amb contracte laboral.  
Metges joves i promoció d'ocupació  
Formen part d'aquesta secció:  
- Tots els metges des del moment del seu grau/llicenciatura fins que transcórreguen deu anys comptats a partir de la finalització d'aquesta.  
  
- Metges en formació via MIR.  
Metges d'administracions públiques:  
Formen part d'aquesta secció tots els metges que presten serveis professionals per compte d'altri en entitats, institucions o administracions públiques, i que no depenguen directament del sistema públic de prestació de serveis sanitaris.  
- Metges de salut escolar.  
- Metges de presons.  
- Metges forenses.  
- Metges dependents de les diputacions, ajuntaments, i serveis socials i/o adscrits a serveis de salut mental, drogodependències, geriàtrics, etc.  
- Metges militars o de les Forces i Cossos de Seguretat de l'Estat, autonòmics o municipals.  
- Metges de salut pública.  
- Metges professors de la universitat pública.  
- Metges de la Inspecció de Treball.  
- Metges inspectors de l'INSS.  
- Metges amb càrrecs de gestió i administració  
Metges jubilats:  
Formen part d'aquesta secció tots els metges que es troben en aquesta situació administrativa i no exercisquen la professió.  
Metges tutors i docents  
Formen part d'aquesta secció:  
 Els metges tutors: metges especialistes en servei actiu que, estant acreditats com a tals, tenen la missió de planificar i col·laborar activament en l'aprenentatge dels coneixements, habilitats i actituds del resident a fi de garantir el compliment del programa formatiu de l'especialitat de què es tracte.  
 Els metges docents que impartisquen classes a alumnes de medicina de pregrau, dirigides a l'obtenció del títol acadèmic de metge.  
Les vocalies col·legials estaran a càrrec d'un vocal. La seua missió consistirà en els assumptes de la seua àrea i especialitat i elevar estudis i propostes dels problemes de la seua competència, tant a la junta directiva com a l'Assemblea General, que al seu torn podrà delegar en les vocalies la gestió o promoció d'assumptes relacionats amb elles. Les vocalies donaran compte de tot el tractat en les reunions de la seua vocalia a la junta directiva i les seues respectives propostes i decisions hauran de ser aprovades per la junta directiva.  
Els vocals formaran part de totes les comissions negociadores constituïdes per la junta directiva que es puguen establir per a tractar problemes d'àmbit de la seua vocalia. Podran reunir-se les vegades que ho estimen oportú en la seu col·legial, i ho posaran en coneixement del president amb una antelació mínima de quaranta-huit hores, per a tractar temes de la seua vocalia.  
El noombre, denominació i definició, funcions i contingut de les vocalies col·legials podran ser modificats totalment o parcialment per un acord de l'Assemblea General a proposta de la junta directiva.  
  
TÍTOL V  
Règim disciplinari  
  
CAPÍTOL I  
Principis generals  
  
Article 73. Principis generals   
Els col·legiats incorreran en responsabilitat disciplinària en els supòsits i circumstàncies establides en aquests estatuts.  
El règim disciplinari establit en aquests estatuts s'entén sense perjudici de les responsabilitats de qualsevol altre ordre en què els col·legiats hagen pogut incórrer. Quan sobre els mateixos fets se seguiren actuacions penals, se suspendrà la tramitació de l'expedient fins que no recaiga resolució judicial ferma, i s'entendran mentrestant interrompudes la prescripció i la caducitat.  
També podrà suspendre's la tramitació de l'expedient, d'ofici o a instàncies de l'instructor, prèvia audiència de l'interessat, quan la resolució poguera veure's afectada o afectar una resolució administrativa o judicial pendent i aquesta circumstància així ho aconsellara. L'acord de suspensió serà competència del Ple de la Junta Directiva i es notificarà a l'interessat. La suspensió s'alçarà, i es notificarà a l'interessat, una vegada pres coneixement que s'ha dictat la resolució que hi va donar lloc. La suspensió interromprà els terminis de prescripció i caducitat.  
  
No podran imposar-se sancions disciplinàries, sinó en virtut d'expedient instruït a aquest efecte, conformement al procediment establit en els presents estatuts i, en defecte d'això, en la normativa administrativa de procediment sancionador vigent.  
La potestat sancionadora correspon al Ple de la Junta Directiva del Col·legi de Metges de Castelló, que haurà de recaptar, necessàriament i prèviament, un informe reservat de la Comissió Deontològica. No obstant això, l'enjudiciament i sanció de les infraccions comeses pels membres de la Junta Directiva serà competència de la Comissió del Consell Valencià de Col·legis de Metges.  
La resolució del procediment sancionador haurà de produir-se en el termini màxim de sis mesos des de l'acord d'incoació. Aquest termini podrà ser ampliat fins a tres mesos més com a màxim, per mitjà d'un acord del Ple de la Junta Directiva, a proposta de l'instructor, quan per la complexitat de l'assumpte, la sol·licitud i aportació d'informes o pràctica de proves, així es requerisca i prèvia audiència de l'interessat. L'ampliació del termini serà notificada a l'interessat.  
Els acords sancionadors seran immediatament executius, sense perjudici dels recursos que siguen procedents. No obstant això, en el cas que aquesta execució poguera ocasionar perjudicis d'impossible o difícil reparació, o que la impugnació es fonamente en alguna causa de nul·litat de ple dret, l'organisme sancionador podrà acordar, d'ofici o a instàncies de part, la suspensió de l'execució de l'acord recorregut. El Col·legi Oficial de Metges de Castelló en donarà compte al Consell General de Col·legis de Metges i al Consell Valencià de Col·legis de Metges.   
  
  
  
CAPÍTOL II  
Infraccions i sancions. Competència  
  
Article 74. Infraccions disciplinàries  
Les infraccions disciplinàries es classifiquen en lleus, greus i molt greus.  
1. Són infraccions lleus:  
a) La infracció negligent de les normes contingudes en el Codi d'Ètica i Deontologia Mèdica, quan no supose infracció greu.  
b) L'incompliment de les normes establides sobre documentació col·legial o que hagen de ser tramitades pel seu conducte.  
c) La negligència a comunicar al Col·legi les circumstàncies professionals per a l'anotació en el corresponent expedient personal i/o registre.  
d) La desatenció respecte als requisits o peticions d'informes sol·licitats pel Col·legi.  
e) No comunicar al Col·legi les infraccions als presents estatuts de les quals un col·legiat tinguera coneixement, quan tals infraccions redunden en perjudici de l'interés moral o material de la professió mèdica.  
f) La falta de diligència en el compliment de les normes estatutàries.  
  
g) El retard reiterat en el pagament de les quotes col·legials i, en general, d'ingressos deguts al Col·legi.  
h) L'incompliment dels deures de comunicació o notificació al Col·legi de totes aquelles dades referents a l'exercici professional que disposen aquests estatuts o la legislació vigent.  
i) No correspondre a la sol·licitud de certificació o informació en els termes ètics, quan això no supose un perill per al malalt.  
2. Són infraccions greus:  
a) L'incompliment deliberat dels deures continguts en el Codi d'Ètica i Deontologia Mèdica, quan no supose infracció molt greu.  
  
b) La infracció de les prohibicions contingudes en l'article 57 d'aquests Estatuts.  
c) L'incompliment greu de les normes estatutàries o dels acords de l'Assemblea General o de la Junta Directiva, llevat que puguen constituir infracció molt greu.  
d) La indisciplina deliberadament rebel contra els òrgans de govern col·legials i, en general, la falta del degut respecte a aquests, quan actuen en l'exercici de les seues funcions.  
e) Ostentar títol o competència que no es posseïsca.  
f) La infracció greu del secret professional, per culpa o negligència, amb perjudici de tercer.  
g) Els actes i omissions que atempten contra la moral, decòrum, dignitat, prestigi i honorabilitat de la professió mèdica, o siguen contraris al respecte degut als col·legiats, en ocasió de l'exercici de la seua professió.  
h) L'incompliment de les normes sobre restricció d'estupefaents i l'explotació de toxicomanies.  
i) L'emissió d'informes o expedició de certificats amb falta a la veritat.  
j) La falta de pagament de les quotes col·legials o d'altres percepcions, després d'haver sigut requerides formalment.  
k) La reiteració d'infraccions lleus durant els sis mesos següents a la seua correcció.  
3. Són infraccions molt greus:  
a) Qualsevol conducta constitutiva de delicte dolós en matèria professional.  
b) La violació dolosa del secret professional.  
c) L'atemptat greu contra la dignitat de les persones en ocasió de l'exercici professional.  
d) La desatenció maliciosa o intencionada als malalts.  
e) Tolerar o encobrir a qui, sense posseir el títol de metge, tracte d'exercir la professió en l'àmbit territorial del Col·legi.  
f) La reiteració de les infraccions greus durant l'any següent a la seua correcció.  
Serà oïda la Comissió Deontològica, en tot cas, abans d'imposar-se qualsevol sanció.  
  
  
Article 75. Sancions disciplinàries  
Per raó de les infraccions a què es refereix l'article precedent, poden imposar-se les següents sancions:  
a) Amonestació privada.  
b) Prevenció per ofici.  
c) Multa.  
d) Suspensió temporal de l'exercici professional.  
e) Expulsió del Col·legi.  
Les infraccions lleus seran sancionades amb amonestació privada o prevenció per escrit, que serà imposada per acord de la Junta Directiva, prèvia audiència de l'interessat.  
La comissió d'infracció qualificada de greu, se sancionarà amb la suspensió de l'exercici professional per temps inferior a un any.  
La comissió d'infracció qualificada com a molt greu se sancionarà amb suspensió de l'exercici professional per un temps superior a un any i inferior a dos.  
La sanció d'expulsió del Col·legi comportarà la inhabilitació per a incorporar-se a qualsevol altre mentre no siga expressament autoritzat pel Consell General. Aquesta sanció solament podrà imposar-se per reiteració d'infraccions molt greus, i l'acord que determine la imposició haurà de ser adoptat pel Ple de la Junta Directiva, amb l'assistència de les dues terceres parts dels membres corresponents a aquest i la conformitat de, almenys, la meitat dels qui l'integren.  
  
En cas d'exercici professional per compte d'altri, es notificarà aquesta sanció a l'entitat o òrgan competent perquè en prenga coneixement.  
Per a la imposició de sancions, el Col·legi haurà de graduar la responsabilitat de l'inculpat en relació amb la naturalesa de la infracció comesa, transcendència d'aquesta i altres circumstàncies modificatives de la responsabilitat, i tindrà potestat per a imposar la sanció adequada, si fora més d'una la que s'establisca per a cada tipus d'infraccions .  
En cas de sanció per infracció molt greu que afecte l'interés general, podrà donar-se'n publicitat en la premsa col·legial.  
  
Article 76. Règim sancionador de les societats mercantils   
Les societats mercantils inscrites en el Registre del Col·legi de Metges de Castelló queden sotmeses al règim disciplinari que es regula en els presents estatuts i, en concret, als tipus d'infraccions i sancions dels articles 74 i 75, quan els siguen aplicable.  
  
Són infraccions greus específiques:  
a) La constitució o no adaptació d'una societat professional amb incompliment dels requisits exigits per la legislació vigent.  
b) Exercir l'activitat mèdica mantenint entre el seu accionariat un soci professional inhabilitat o incompatible per a l'exercici de la professió, sense haver-lo expulsat.  
c) L'incompliment de la contractació de l'assegurança de responsabilitat civil en els supòsits legalment establits.  
d) Incomplir el deure de comunicació al Registre de Societats Professionals del Col·legi de la constitució de la societat professional que corresponga, així com comunicar qualsevol transmissió de la propietat de les accions, participacions socials, quotes o de qualsevol constitució, modificació o extinció de drets reals o personals sobre aquestes, amb indicació del nom i circumstàncies personals i professionals de les parts de l'operació de què es tracte.  
e) Incomplir el deure de comunicació al Registre de Societats Professionals del Col·legi de qualsevol modificació d'administradors o del contracte social.  
  
Sancions disciplinares de les societats professionals:  
Les infraccions lleus seran sancionades amb amonestació privada per ofici i/o multa de fins a sis-cents euros (600 €).  
Per la comissió d'infraccions greus, se sancionarà amb la cancel·lació o baixa temporal en el Registre de Societats Professionals del Col·legi, amb suspensió temporal de l'activitat de la societat professional, per temps inferior a un any i/o multa de sis-cents un euros (601 €) a sis mil euros (6.000 €).  
  
Per la comissió d'infraccions qualificades com molt greus, se sancionarà amb la cancel·lació o baixa temporal en el Registre de Societats Professionals del Col·legi, amb suspensió temporal de l'activitat de la societat professional, per temps superior a una any i inferior a dos, i/o multa de sis mil un euros (6.001 €) a quinze mil euros (15.000 €).  
  
La sanció de cancel·lació i/o expulsió definitiva del Registre de Societats, amb prohibició expressa de l'exercici professional, només s'aplicarà per reiteració d'infraccions molt greus, i l'acord que determine la seua imposició haurà de ser adoptat pel Ple de la Junta Directiva, amb assistència de les dues terceres parts dels membres corresponents a aquell i la conformitat, almenys, de la meitat dels components que l'integren.   
La imposició d'una sanció de suspensió de l'exercici de l'activitat professional d'una societat professional comporta la baixa en el Registre de Societats Professionals del Col·legi definitivament o, si escau, durant el període de duració de la sanció imposada, de la qual cosa es donarà trasllat de forma oportuna a la conselleria competent en matèria de salut de la Generalitat, al Consell Valencià de Col·legis de Metges i al Consell General, així com, en cas de societats multidisciplinàries, als seus consells professionals respectius. De la mateixa forma es procedirà en cas de cancel·lació o expulsió definitiva del Registre de Societats Professionals del Col·legi de Metges de Castelló.  
  
  
Article 77. Extinció de la responsabilitat disciplinària  
La responsabilitat disciplinària s'extingirà:  
a) per defunció,  
b) per compliment de la sanció,  
c) per prescripció de la infracció,  
d) per prescripció de la sanció.  
Si durant la tramitació del procediment disciplinari es produïra la defunció de l'inculpat, es dictarà una resolució que declare extingida la responsabilitat i arxive les actuacions.  
La baixa en el Col·legi no extingeix la responsabilitat disciplinària contreta durant el període d'alta, encara que determina la impossibilitat d'executar la sanció que s'acorde. En tal cas, es conclourà el procediment disciplinari i la sanció quedarà en suspens per a ser complida si el col·legiat causara novament alta en el Col·legi Oficial de Metges de Castelló, sense perjudici que es comunique aquesta circumstància al Consell Valencià de Col·legis de Metges i/o al Consell General de Col·legis de Metges.  
Les infraccions disciplinàries prescriuen:  
a) les lleus als sis mesos,  
b) les greus als dos anys,  
c) les molt greus als cinc anys.   
El termini de prescripció començarà a comptar-se des que la infracció s'haguera comés. La prescripció s'interromprà per la notificació al col·legiat afectat de la incoació del corresponent expedient disciplinari. El termini tornarà a córrer si el procediment roman paralitzat durant més de tres mesos per causes no imputables al col·legiat imputat.  
  
Les sancions disciplinàries prescriuen:  
a) les imposades per infraccions lleus a l'any,  
b) les imposades per infraccions greus als dos anys,  
c) les imposades per infraccions molt greus als cinc anys.   
El termini de prescripció de la sanció per falta d'execució d'aquesta començarà a comptar des de l'endemà a aquell en què adquirisca fermesa la resolució per la qual s'imposa la sanció, i s'interromprà amb la iniciació, amb coneixement de l'interessat, del procediment d'execució.   
  
Les anotacions de sancions seran cancel·lades definitivament sempre que, una vegada complida la sanció, el col·legiat observe bona conducta després de transcorreguts:  
a) per a les infraccions lleus, tres mesos,  
b) per a les infraccions greus, un any,  
c) per a les infraccions molt greus, dos anys.  
  
Article 78. Competència  
Les infraccions lleus es corregiran pel president del Col·legi, per acord de la Junta Directiva, de conformitat amb el que es preveu en l'article 75 anterior.   
La sanció de les restants infraccions serà competència de la Junta Directiva, prèvia instrucció d'un expedient disciplinari i conforme amb el procediment que es regula en els presents estatuts.  
Les funcions disciplinàries respecte als membres de la Junta Directiva del Col·legi correspondran al Consell Valencià de Col·legis de Metges.  
  
  
CAPÍTOL III  
Procediment  
  
Article 79. Procediment ordinari  
El procediment s'iniciarà d'ofici o a instàncies de part, sempre mitjançant un acord del Ple de la Junta Directiva, bé per iniciativa pròpia, bé per denúncia.  
La Junta Directiva del Col·legi podrà, en tindre coneixement d'una suposada infracció, decidir la instrucció d'una informació reservada, de la qual s'encarregarà la Comissió Deontològica, abans d'acordar la incoació d'expedient, o, si escau, l'arxivament de les actuacions, sense imposició de sanció per sobreseïment.  
Decidit el procediment, l'òrgan competent per a iniciar-lo podrà adoptar les mesures provisionals que estime oportunes per a assegurar l'eficàcia de la resolució que poguera recaure, si existiren elements de judici suficients per a això. No es podran prendre mesures provisionals que puguen causar perjudicis irreparables als interessats o bé que impliquen la violació de drets emparats per les lleis.  
La Junta Directiva, en acordar la incoació de l'expedient, nomenarà un instructor. El designat haurà de tindre major antiguitat en l'exercici professional que l'expedientat o, en defecte d'això, almenys deu anys de col·legiació. Exercirà obligatòriament la seua funció llevat que tinguera motius d'abstenció o que la recusació promoguda per l'expedientat fora acceptada per la Junta Directiva. Aquesta podrà també designar secretari o autoritzar l'instructor per a nomenar-lo de els col·legiats.  
  
Només es consideraran causes d'abstenció o recusació:  
- parentiu de consanguinitat dins del quart grau,  
- parentiu d'afinitat dins del segon grau,  
- amistat íntima o enemistat manifesta,  
- tindre interés personal en l'assumpte.  
A l'efecte de l'exercici del dret de recusació, els nomenaments d'instructor i secretari seran comunicats a l'expedientat, que podrà fer ús de tal dret dins del termini de quinze dies des del rebut de la notificació.  
L'expedientat pot nomenar un col·legiat perquè actue de defensor o home bo, la qual cosa li serà donada a conéixer i disposarà d'un termini de deu dies hàbils, a partir del rebut de la notificació, per a comunicar a la Junta Directiva l'esmentat nomenament, i haurà d'acompanyar l'acceptació d'aquest per part de l'interessat. El defensor assistirà a totes les diligències proposades per l'instructor i podrà proposar la pràctica d'altres en nom del seu defensat.  
Així mateix, l'expedientat hi podrà acudir assistit de lletrat de la seua elecció.  
Competeix a l'instructor disposar l'aportació dels antecedents que estime necessaris i ordenar la pràctica de les proves i actuacions que conduïsquen a l'esclariment dels fets o a determinar les responsabilitats susceptibles de sanció.  
A més de les declaracions que preste l'inculpat, l'instructor li traslladarà, en forma escrita, un plec de càrrecs en el qual ressenyarà amb precisió els que apareguen contra ell: els fets imputats, la falta presumptament comesa i les sancions que pogueren ser-li aplicades, i se li concedirà un termini improrrogable de deu dies, a partir de la notificació, perquè la conteste i propose les proves que estime convenients al seu dret. Contestat el plec de càrrecs, o transcorregut el termini de deu dies, l'instructor admetrà o rebutjarà les proves proposades i acordarà la pràctica de les admeses i les altres actuacions que considere eficaces, per al millor esclariment dels fets.  
Acabades les actuacions, l'instructor, dins del termini màxim de quatre mesos, formularà una proposta de resolució en la qual fixarà amb precisió els fets provats, la denegació motivada de les proves, si escau, i la valoració d'aquells per a determinar la infracció i la sanció proposada, que haurà de notificar per còpia literal a l'encarregat. Aquest disposarà d'un termini de deu dies des del rebut de la notificació per a examinar l'expedient i presentar l'escrit d'al·legacions.  
Remeses les actuacions a la Junta Directiva del Col·legi, immediatament després d'haver rebut l'escrit d'al·legacions presentat per l'expedientat, o transcorregut el termini per a fer-lo, aquella resoldrà l'expedient i imposarà o no sanció, en la primera sessió que celebre, després d'haver oït l'Assessoria Jurídica del Col·legi i la Comissió Deontològica, i notificarà la resolució a l'interessat en els seus termes literals.  
La Junta Directiva del Col·legi podrà retornar l'expedient a l'instructor per a la pràctica d'aquelles diligències que, havent sigut omeses, resulten imprescindibles per a la decisió. En tal cas, abans de remetre de nou l'expedient a la Junta Directiva, es donarà vista de l'actuat a l'inculpat, a fi que, en el termini de deu dies, al·legue tot el que estime convenient; aquest temps no computarà com a termini d'al·legacions.  
  
La decisió per la qual es pose fi a l'expedient sancionador haurà de ser motivada, i no s'hi podran acceptar fets ni fonaments d'aquestes diferents dels que van servir de base al plec de càrrecs i a la proposta de resolució, sense perjudici de la seua diferent valoració.  
Contra la resolució del Ple de la Junta Directiva que pose fi a l'expedient, podrà l'interessat interposar un recurs d'alçada davant el Consell Valencià de Col·legis de Metges en el termini d'un mes des de la notificació, i presentar-lo davant el Col·legi, que, dins dels tres dies següents, remetrà un informe, juntament amb l'expedient instruït, a l'esmentat consell. Contra la resolució dictada pel Consell Valencià de Col·legis de Metges, podrà l'interessat recórrer davant la jurisdicció contenciosa administrativa.  
  
Article 80. Procediment simplificat  
Per al supòsit que la Junta Directiva, en tindre coneixement d'una presumpta infracció, considere, previ informe de la Comissió Deontològica, que existeixen elements de judici suficients per a qualificar-la com a infracció lleu, es tramitarà el procediment simplificat regulat en aquest article.  
L'acord d'iniciació del procediment es notificarà a l'expedientat amb el contingut del plec de càrrecs regulat en l'article anterior: fets imputats, infracció presumiblement comesa i proposta de sanció que poguera correspondre-li, i se li concedirà un termini màxim de deu dies des de la recepció per a formulació d'al·legacions, aportació de documents i proposició i pràctica de proves que estimen necessàries.  
  
Presentades les al·legacions o transcorregut el termini anterior, la Junta Directiva dictarà la resolució en la forma i amb els efectes previstos en l'article anterior.  
El procediment simplificat haurà de resoldre's en el termini màxim de tres mesos des de la iniciació.  
En qualsevol moment del procediment, si es considerara que els fets poden revestir el caràcter de greus o molt greus, oïda la Comissió Deontològica, la Junta Directiva podrà acordar donar-lo per conclòs i iniciar un procediment ordinari.  
  
  
CAPÍTOL IV  
Règim jurídic i recursos  
  
Article 81. Règim i eficàcia dels actes col·legials  
El Col·legi Oficial de Metges de Castelló és plenament competent, en el seu àmbit territorial, per a l'exercici de les funcions que li atribueixen la Llei de col·legis professionals i aquests estatuts. La competència és irrenunciable i s'exercirà precisament pels òrgans col·legiats que la tinguen atribuïda com a pròpia excepte els casos de delegació, substitució o avocació previstos legalment.  
Els acords o actes col·legials seran vàlids i produiran efectes des de la data en la qual s'adopten, llevat que s'hi dispose una altra cosa.  
  
L'eficàcia quedarà demorada quan així ho exigisca el contingut de l'acte o estiga supeditat a la notificació.   
Excepcionalment, podrà atorgar-se eficàcia retroactiva als actes que es dicten en substitució d'altres anul·lats quan produïsquen efectes favorables a l'interessat, sempre que els supòsits de fet existiren ja en la data a la qual es retrotraga l'eficàcia de l'acte i aquest no lesione drets o interessos legítims de tercers.  
Els actes i resolucions que limiten drets dels col·legiats seran notificats a l'interessat en el domicili que conste en el Col·legi. La notificació es practicarà per qualsevol mitjà que permeta acreditar-ne la recepció, inclòs el correu certificat, la comunicació a través dels serveis administratius del Col·legi o el correu electrònic. Quan no conste la recepció per l'interessat, es publicaran els actes i resolucions en el tauler d'anuncis del Col·legi i en la seua pàgina web, salvaguardant les normes relatives a la protecció de dades.  
  
Article 82. Recursos   
Contra les resolucions dels òrgans col·legials i els actes de tràmit que determinen la impossibilitat de continuar el procediment o produïsquen indefensió, podrà interposar-se un recurs d'alçada davant el Consell Valencià de Col·legis de Metges, en el termini d'un mes des de l'endemà de la notificació. El recurs serà presentat davant l'òrgan que dicta l'acord, que amb els antecedents i informes que siguen procedents, l'elevarà al Consell Valencià perquè resolga.  
Les resolucions del Consell Valencià de Col·legis de Metges són recurribles davant la jurisdicció contenciosa administrativa, en els supòsits i requisits previstos i exigits en la normativa vigent.   
  
DISPOSICIONS ADDICIONALS  
  
Segona  
Els procediments disciplinaris iniciats abans de l'entrada en vigor de la present modificació dels Estatuts es continuaran tramitant d'acord amb les normes anteriors.»  
  
  
Fonaments de dret  
  
Primer  
Revisada la sol·licitud de modificació dels Estatuts de l'Il·lustre Col·legi Oficial de Metges de la Província de Castelló, aquests contenen totes les determinacions exigides per l'article 10 de la Llei 6/1997, de 4 de desembre, de consells i col·legis professionals de la Comunitat Valenciana.  
  
Segon  
La modificació estatutària ha sigut aprovada amb els requisits i formalitats previstos en aquest article i en els Estatuts del Col·legi.  
  
  
Tercer  
L'expedient ha sigut tramitat pel Servei d'Entitats Jurídiques, adscrit a la Direcció General de Modernització i Relacions amb l'Administració de Justícia de la Conselleria de Justícia, Interior i Administració Pública, competent per així disposar-ho l'article 6.1 de la Llei 6/1997, tenint en compte el que es preveu per la disposició final del Decret 4/2002, de 8 de gener, en virtut de les atribucions d'aquesta Direcció General de Modernització i Relacions amb l'Administració de Justícia, competent per a resoldre sobre la procedència de la inscripció sol·licitada, de conformitat amb el que es disposa en l'article 73 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat.  
  
Per tot això; vistos l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de col·legis professionals; els articles 11, 25 i 26 de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana; els articles 21 i 74 del Decret 4/2002, de 8 de gener, del Govern Valencià, pel qual s'aprova el Reglament de desplegament d'aquesta última, i altres disposicions complementàries de pertinent aplicació, resolc:  
  
Inscriure la modificació parcial dels Estatuts de l'Il·lustre Col·legi Oficial de Metges de la Província de Castelló en el Registre de Col·legis Professionals i de Consells Valencians Professionals de la Comunitat Valenciana.  
   
Contra la present resolució, que posa fi a la via administrativa, es podrà interposar, potestativament, un recurs de reposició davant el mateix òrgan que ha dictat l'acte, en el termini d'un mes comptat de l'endemà de la notificació, o bé, un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la notificació. Tot això de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i en els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
  
  
València, 29 de juliol de 2019.- La directora general de Modernització i Relacions amb l'Administració de Justícia: Bárbara López Ramón.